जावेद कमाल स्वयं भी उर्दू के समर्थ कवि और व्यक्ति थे। वे उर्दू में एम.ए. करने के बाद कैन्टीन चला रहे थे। युनिवर्सिटी के सारे साहित्यकार, रंगकर्मी, राजनीतिक आदि सब जावेद कमाल की कैन्टीन पर इकठ्ठे होते थे। यहाँ पर साहित्य, कला, देश-विदेश की राजनीति, युनिवर्सिटी का घटना चक्र, व्यक्ति, समाज और स्केण्डल भी मुख्य चर्चा में होते थे। अध्यापक और छात्र दोनों का संध्या की इन गोष्ठियों में बराबर का दर्जा होता था। राही जहाँ रहें प्रमुख आकर्षण न रहे यह असम्भव था। साहित्यकारों में खलील-उर-रहमान आजमी, शहरयार तो बराबर रहते थे, कभी-कभी जज्बी साहब, वामिक जौनपुरी, डॉ. मुनीबुर रहमान जैसे प्रसिद्ध शायर भी शामिल होते थे। यह क्रम सन १९६५ तक जारी रहा क्योंकि सन १९६६ में राही बम्बई चले गए और ये गोष्ठियाँ भी इतिहास बन गईं। इन्हें हम लोगों ने गप गोष्ठियाओं का नाम दिया था।